
תקנות הביטוח הלאומי (קביעת דרגת נכות לנפגעי עבודה), תשט"ז-1956: סע'  15
חוק ארגון הפיקוח על העבודה, תשי"ד-1954

פסק דין

לפני תביעת נזקי גוף שאירעו לתובע בשל תאונת עבודה, עת ביצע עבודה של ניקוי ראש מנוע במסגרת עבודתו בשירות מעבידתו. הצדדים חלוקים הן בשאלת החבות והן בשאלת גובה הנזק. 
תמצית העובדות הרלוונטיות וטענות הצדדים
1. התובע יליד 25.3.1986 עבד בחברת טכנו מנוע צפון בע"מ (להלן: "הנתבעת 1") בשיפוץ מנועים. 
2. ביום 8.11.2016, בזמן שהתובע עסק בניקוי ראש מנוע באמצעות חומר כימי עם לחץ אוויר, החומר הכימי נכנס לעינו הימנית של התובע וגרם לו נזק גופני. (להלן: "התאונה")
3. התובע הופנה ע"י קופת חולים לבית החולים לגליל מערבי בנהריה, שם נמצא גוף זר בעפעף ימני עליון. הגוף הזר הוסר ע"י משולש ובוצעה שטיפה עם סליין. כמו כן, טופל התובע במשחת מקסירול ועינו נחבשה. 
4. למחרת יום התאונה, נזקק התובע לאשפוז בביה"ח בנהריה, לאחר שאובחן כסובל מדלקת בקרנית וכוויה מחומר אלקאלי של הקרנית והלחמית. לאחר טיפול שקיבל התובע במסגרת אשפוז, חדות ראייתו השתפרה. התובע היה מאושפז בביה"ח מיום 9.11.2016 – 13.11.2012. 
5. לאחר ששוחרר התובע מביה"ח, המשיך במעקב רפואי במסגרת מרפאות חוץ ונזקק לאשפוז נוסף בין התאריכים 15.11.2016 – 21.11.2016, מאחר שסבל מארוזיה שלמה בקרנית. 
6. נוסף על כך, נבדק התובע ע"י מספר רופאי עיניים בקהילה שאבחנו יובש בעין ימין ולכן נזקק התובע להשתלת חוסם לדרכי הדמעות בעפעף ימני תחתון. 
7. ביום 6.3.2017, נבדק התובע ע"י רופא תעסוקתי שקבע שהוא אינו כשיר באותה תקופה לעבודה. התובע שהה בחופשת מחלה מיום האירוע ועד 31.3.2018. ועדות רפואיות של המל"ל קבעו לתובע נכות בשיעור 15% בשל ירידה בכושר הראיה, וכן 10% נכות בשל יובש קשה. לאחר הפעלת תקנה 15 לתקנות הביטוח הלאומי (קביעת דרגת נכות לנפגעי עבודה) התשט"ז – 1956 (להלן: "תקנות המל"ל") בשליש, נקבעה לתובע נכות צמיתה של 32% מיום 8.12.2017. התובע ביקש כי קביעת הוועדה הרפואית של המל"ל תשמש כחוות דעת מומחה מטעמו. 
8. הנתבעת 1 פיטרה את התובע מעבודתו ביום 17.12.2017 לאור בקשתו, היעדרותו הממושכת מעבודה ומאחר שהציג מסמכים רפואיים המעידים על כך שאין באפשרותו לחזור לעבודה סדירה בעתיד הקרוב.
9. התובע טען לאחריות הנתבעת 1 לתאונה, מאחר שאפשרה לו לעבוד עם חומר כימי מסוכן ללא אמצעי בטיחות מתאימים. לדברי התובע, משקפי המגן שלו נשברו מס' ימים קודם לכן והוא לא קיבל משקפיים חלופיות. נוסף על כך, ביום התאונה הוא התבקש לעבוד עם חומר כימי חדש, ללא קבלת כל הדרכה עליו. התובע הוסיף כי לולא פוטר מעבודתו בעקבות התאונה, לבטח היה מתקדם בעבודתו. לאור האמור,  ביקש להעמיד את נכותו התפקודית על שיעור שלא יפחת מ-30% ולפצותו עבור שאר הנזקים שנגרמו לו  וביניהם: הפסדי השתכרות, הוצאות רפואיות, כאב וסבל, הוצאות כלליות והוצאות נסיעה. 
10. הנתבעות טענו לרשלנות מצד התובע, בעקבות עבודתו ללא משקפי מגן ולפיכך ביקשו לייחס לו אשם תורם בשיעור של בין 80%-100%. הנתבעות תמכו את גרסתן בחוות דעתו של פרופ' מילר שקבע כי לתובע לא נשארה פגיעה אנטומית בעין ימין, מלבד יובש המטופל היטב באמצעות הפקק החוסם. לאור האמור, הרי שלא נותרה לו נכות כלשהי. 
11. בתיק זה מונה מומחה מטעם ביהמ"ש – פרופ' גרזוזי. (להלן: "המומחה") פרופ' גרזוזי קבע כדלקמן: 
"אין כל ספק שהנזק לעין נגרם מהפגיעה מזרם אויר עם לכלוך במסגרת עבודתו במוסך. עדיין ישנם משקעים של חומר זר מתחת ללחמית. בפברואר 2017 אובחן יובש בעין ימין ע"י מומחה קרנית בשירותי בריאות כללית, הוכנס חוסם לדרכי הדמעות והיובש פחת. בבדיקתי באמצעות תבחין שירמר התקבלה כמות דמעות של 28 מ"מ לאחר שתי דקות, אך עדיין ישנם סימני חשיפה קלים בקרנית התחתונה. קרוב לוודאי שהיובש בעין נגרם מתאונת העבודה, הסימנים בקרנית הופיעו לאחר התאונה, אך האבחון נעשה באיחור של כשלושה חודשים. טופל ע"י חוסמי תעלת דמעות. התבחינים האלקטרו – פיזיולוגיים הצביעה (הטעות במקור – ב'ב') על הבדל בכושר הראיה בין העיניים עם נחיתות קלה עד בינונית מימין, המתאימה לחדות הראיה שהתקבלה בבדיקות הסובייקטיביות."
לאור כל האמור, קבע המומחה כי לתובע נותרה נכות רפואית של 15% בשל הירידה בכושר הראיה בעין ימין וציין כי לתובע לא נותרה כל נכות כתוצאה מהיובש שטופל. כמו כן, הסכים המומחה עם החלטת וועדת המל"ל שקבעה שיש להפעיל את תקנה 15 לתקנות המל"ל בשליש. לפיכך, קבע המומחה כי לתובע נותרה נכות צמיתה בשיעור של 20% וכן כי נכותו הזמנית הייתה בשיעור של 100% בתקופת אי הכושר, למשך שלושה חודשים. 
נסיבות התאונה ושאלת האחריות
12. לאחר ששקלתי את טענות הצדדים, אני סבור כי יש להטיל אחריות על הנתבעות לנזקיו של התובע, אך בה בעת גם לקבוע את אחריותו של התובע (אשם תורם) לנוכח מעמדו אצל המעביד וניסיונו לרבות אחריותו כלפי אחרים כאשר המעביד אינו נמצא במקום העבודה. להלן טעמי:
13. אקדים ואומר, שעדותו של המעביד מר מחולי עבדו עמראן היתה מהימנה עלי , על פי עדותו מדובר בעסק העוסק בשיפוץ ראשי מנוע במסגרתו משתמשים בחומרים כימיים, ניקוי חול ומבצעים פעולות ריתוך והשחזה לצורך כך, מסופקים לעובדים (3 כולל המעביד) משקפי מגן, כפפות וכובע מצחייה, מר מחולי העיד שמעת לעת נערכים ביקורים של מפקחים מטעם המוסד לבטיחות והוא פועל בהתאם להנחיותיהם וניתנים לעובדים הנחיות והוראות להשתמש הציוד המגן לפני כל עבודה.
14. מר מחולי העיד כי סמוך למועד האירוע הוחלף החומר הכימי שאיתו ניקו את ראש המנוע :
"עבדנו על חומר טבילה שאנו מקבלים. מנקים ושוטפים. באו מאיכות הסביבה עם העירייה ואמרו לנו שהחומר הזה מסרטן וצריך להחליף אותו. פניתי לספק שמספק את החומר במהלך השנים והוא הביא לי חומר אחר על בסיס חומצה לא יודע מה זה", פ' עמ' 2 ש' 17-19 .
בהמשך העיד לגבי המידע שהיה ברשותו לגבי החומר הכימי :
"ת. אנו עובדים כדי להתפרנס ואנו לוקחים משנה זהירות. לגבי החומר הזה הבנתי רק אחרי זה שזה פוגע בעיניים. קנינו גם מצחיה עם פלסטיק שנשים מעל הראש.
ש. יש לך מסמכים של החומר הזה.
ת. אני אוכל לספק אותם.
ש. ממי אתה קונה.
ת. לא מאותה חברה אלא מחברה אחרת – חברת אלפא. בחור בשם אריה. קיבוץ ססא.  לא היה כתוב שזה יכול לגרום לנזק קשה בעיניים", פ' עמ' 3 ש' 2-8.

היוצא מן האמור, כי במועד האירוע נעשה שימוש בחומר כימי חדש שלגביו העיד המעביד שאומנם הוחלף על פי הנחיות המשרד לאיכות הסביבה אך המידע שהיה ברשותו לגבי הרכב החומר או ההשלכות הנובעות מהשימוש בו, היו מועטות אם בכלל.  
15. אין מחלוקת, וכך גם עולה מעדות המעביד שעובר למועד האירוע והשימוש בחומר הכימי החדש שאיתו ניקה התובע את ראש המנוע, נשברו לתובע משקפי המגן. לדבריו, באותו היום הוא קנה משקפי מגן חדשים, אך לא הספיק להביא אותם למקום העבודה לפני שהתובע נפגע. (ראו: פרוטוקול דיון מיום 5.10.2021, עמ' 2, ש' 19-22), יחד עם זאת, המעביד העיד כי ההנחיות היו ברורות שיש להשתמש במשקפי מגן בכל מקרה:
"ש. ההנחיה שלך היתה שמי שעובד עם חומר כימי מרכיב משקפי מגן.
ת. כן. שני העובדים שלי ידעו את זה וכך הם עבדו כל הזמן", פ' עמ' 4 ש' 11-12. 
16. אין אפוא חולק לאור עדותו של המעביד כי ידע שמשקפי המגן של התובע נשברו עובר לאירוע הנטען, אין גם מחלוקת, בהקשר זה שמשקפי המגן שנרכשו על ידי המעביד לא הובאו לעסק עובר לאירוע , וכן, אין מחללוקת שהמידע שהיה ברשות המעביד עובר ובמועד האירוע לגבי החומר הכימי החדש ששימש לניקוי ראשי המנוח היה מועט ובכלל זה הסכנות הנשקפות ממנו, למרות זאת, ועל אף ההנחיות הכלליות שנתן לעובדיו להשתמש במשקפי מגן בכל עבודה, לא ניתנו הנחיות ברורות חד משמעיות שאין לבצע עבודה עם החומר הכימי החדש ללא משקפי מגן, גם אם המשמעות שעד לאספקת משקפי מגן העובד יכול שלא לעבוד. העדר הנחיה ברורה וחד משמעית מותירה את שק"ד לעובד בניגוד לחובה המוטלת על המעביד ביחס לעובדיו, על פי כל דין.
17. בתור המעבידה של התובע, לנתבעת 1 הייתה חובת זהירות מושגית כלפיו. "ההלכה היא כי קיימת חובת זהירות מושגית שהפרתה מזכה את העובד בזכות לתבוע את מעבידו בגין רשלנות. חובת הזהירות היא חובה פוזיטיבית שמחייבת את המעביד לנקוט אמצעי זהירות סבירים לשם מניעת נזקי גוף לעובד במהלכה הרגיל של עבודתו (מ' ויסמן תביעות רשלנות בנזיקין [15], בעמ' 437-429). 
האחריות המוטלת על המעביד כלפי עובדיו אינה קלה גם אם אינה מוחלטת. חובתו של המעביד לנקוט את כל האמצעים הסבירים כדי לוודא שהעובדים יוכלו לבצע את עבודתם בתנאי בטיחות אופטימליים. אמצעי הזהירות הסבירים הם פונקציה של אופי הסיכון ומידתו. על המעביד להזהיר את העובדים מפני סכנות גלויות ונסתרות ולהדריכם כיצד לנהוג וכיצד להתמודד עם סיכונים בעבודה.

אחת מחובותיו האישיות של מעביד כלפי עובדו במסגרת אמצעי הזהירות שעליו לנקוט כדי לשמור על ביטחונם היא להנהיג ולקיים שיטת עבודה מתאימה. החובה היא כפולה: להנהיג ולקיים. לא די בכך שהמעביד קובע פעם אחת שיטת עבודה מתאימה. החובה נמשכת גם אחרי זה ועליו לדאוג לכך שהשיטה שקבע תקוים הלכה למעשה במשך כל הזמן (ע"א 171/56 גרייף נ' "מגן צ'טווד" בע"מ [3] וראה גם ע"א 5425/97 עיריית קרית מוצקין נ' דביר [4], בעמ' 178-177)." (ראו גם:  ת"א (חי')   662/98  מחאמיד נ' מחאמיד (22.7.2004) (להלן: "עניין מחאמיד"))
18. יישומם של כללים אלה בעניינו מלמד, כי חובת הזהירות הופרה, כי אכן הייתה רשלנות של המעביד. לתובע לא נמסרו מידע ו/או הנחיות לגבי החומר הכימי החדש שכן, גם המידע שבידי המעביד היה מועט. התובע לא השתמש במשקפי מגן שהיה עליו להשתמש בהם בעת ניקוי ראש מנוע שכן משקפי המגן שלו נשברו עובר לאירוע אך היה על המעביד להורות באופן פוזיטיבי וקונקרטי שלא לעבוד ללא משקפי מגן גם אם העובד ישהה את עבודתו עד לקבלת משקפי המגן או לחילופין עליו להשתמש במשקפי מגן של עובד אחר. במקרה הנדון הנזק שנגרם לתובע יכול היה להימנע אם היו ננקטים אמצעי הזהירות הראויים. כאמור, אזהרה כללית וסתמית בדבר קיום סיכון אינה פותרת את המעביד מחובת הפיקוח בדבר השימוש באמצעי הבטיחות המסופקים על ידו. (ראו: עניין מחאמיד, שם) 
19. בהקשר זה הנתבעת 1 לא סיפקה לתובע אמצעי זהירות הולמים ו/או מידע מתאים בנוגע לאופי העבודה ולפיכך הפרה את חובותיה כמעביד ונהגה ברשלנות אשר תרמה תרומה ממשית לקרות האירוע נושא התאונה. הנתבעת 1 חבה  גם בהפרת חובה חקוקה העולה מחוק ארגון הפיקוח על העבודה התשי"ד-1954 ומתקנות ארגון הפיקוח על העבודה (מסירת מידע והדרכת עובדים) התשנ"ט-1999.
20. על כן, אני קובע שלנתבעת 1 אחריות לקרות האירוע.
אשם תורם 
21. על אף האמור לעיל, וכפי שאראה להלן גם לתובע אחריות לקרות האירוע נוכח ניסיונו , מעמדו בעבודה והאפשרויות שעמדו בפניו כדי למנוע את הנזק. 
22. יש לציין, כי מאחר שהתובע אישר שידע שעליו להשתמש במשקפי מגן ושעשה זאת מאז ומתמיד בעת ניקוי ראש מנוע:
" ש. היה חומר שעבדת איתו המון שנים.
ת. נכון. נכון שזה חומר כימי.

ש. כשהיית עובד איתו ומנקה היית שם משקפיים.

ת. היה לי כל הזמן משקפיים" , פ' עמ' 6 ש' 12-15. 

משמעות הדבר כי התובע אישר כי קיבל הדרכה מהנתבעת 1 בעניין דרך העבודה הנכונה והבטוחה. 
23. נוסף על כך, הגם שקבעתי שהמידע שהיה ברשות המעביד לגבי החומר הכימי החדש מועט ולא ניתנו הנחיות שונות לגבי השימוש בחומר זה לעומת החומר הקודם, עדיין יש להביא בחשבון שהתובע הודה שמשקפי המגן נועדו להגן על העיניים שלו מפני שבבים שעפים במהלך ההשחזה ולא רק מפני החומר הכימי. מכאן, שכך או כך, היה על התובע לשים משקפי מגן, גם אם נצא מנקודת הנחה שהוא לא ידע שמדובר בחומר כימי שיכול לגרום לו לנזק. 
24. אשר לטענת התובע לפיה יש להחיל את התביעה דנן את הכלל בעניין "הדבר מדבר בעד עצמו" לפי סעיף 41 לפקודת הנזיקין [נוסח חדש] (להלן: "פקודת הנזיקין") , אני סבור שדין הטענה להידחות. סעיף 41  לפקודת הנזיקין קובע כדלקמן:
"בתובענה שהוגשה על נזק והוכח בה כי לתובע לא היתה ידיעה או לא היתה לו יכולת לדעת מה היו למעשה הנסיבות שגרמו למקרה אשר הביא לידי הנזק, וכי הנזק נגרם על ידי נכס שלנתבע היתה שליטה מלאה עליו, ונראה לבית המשפט שאירוע המקרה שגרם לנזק מתיישב יותר עם המסקנה שהנתבע לא נקט זהירות סבירה מאשר עם המסקנה שהוא נקט זהירות סבירה – על הנתבע הראיה שלא היתה לגבי המקרה שהביא לידי הנזק התרשלות שיחוב עליה."
איני סבור כי יש לקבל טענה זו. לתובע הייתה ידיעה על הנסיבות שגרמו לתאונה והביאו לגרימת הנזק – כניסת חומר כימי לעין בעת שעסק בניקוי ראש מנוע. התובע ידע שיש לעשות את העבודה עם משקפי מגן ואף העיד שהיה מבצע את העבודה עם משקפי מגן מאז ומתמיד. (ראו: פרוטוקול דיון מיום 5.10.2021, עמ' 6, ש' 14-15) לאור האמור לעיל, דין הטענה להידחות. 
25. אין מחלוקת שהתובע היה עובד וותיק בעל ניסיון של כ-13 שנה בעבודה בנתבעת. המעביד מר מחולי העיד שהתובע החל עבודתו אצלו כתלמיד, שוליה ובהמשך כעובד בכיר שהחליף את מעבידו בעת שזה לא נמצא בבית המלאכה( פ' עמ' 3 ש' 12-13, פ' עמ' 4 ש' 17-20, וכן, ראה עדות התובע פ' עמ' 6 ש' 16-17), ניתן אפוא לקבוע, התובע היה צריך לדעת ואף ידע שהוא מחויב לעבוד עם משקפי מגן וזאת לא רק מעצם היותו עובד אלא אף מעצם היותו אחראי על בית המלאכה ועל העובד הנוסף :
" ש. כשהוא נמצא בחול, מי מחליט מה עושים ואיך עובדים.
ת. אני", פ' עמ' 8 ש' 26-27.
בפועל, התובע אף העיד כאמור כי תמיד בעת שניקה ראש מנוע היה עובד עם משקפי מגן. (ראו: פרוטוקול דיון מיום 5.10.2021, עמ' 6, ש' 14-15) 
26. התובע טען שמשקפי המגן נשברו, אך אישר שהבעלים של הנתבעת קנה עבורו משקפי מגן חדשות והיה אמור להביא לו אותם במועד התאונה. אולם, מאחר שהבעלים של הנתבעת התעכב מאחר שליווה את אמו לביה"ח, הוא החליט שלא לחכות לקבלת המשקפיים ולהתחיל לעבוד. (ראו: פרוטוקול דיון מיום 5.10.2021, עמ' 6, ש' 18-31)
27. בס' 8 לתצהיר התובע הצהיר התובע: 
[image: image1.emf]
אין בידי לקבל טענה זו שכן אין בה ממש והיא אינה אמת שכן התובע בעצמו העיד שבבוקר התאונה כלל לא פגש במעבידו שכן מר מחולי ליווה את אמו לקופת החולים: 
" ש. כשבאת בשבע בבוקר מחול היה בעסק.
ת. לא ראיתי אותו.  
ש. עד התאונה דיברת איתו. התקשרת אליו. לא ביקשת ממנו שיביא משקפיים. 
ת. לא זוכר. הוא אמר לי בבוקר שהוא לוקח את אמא שלו לבית חולים. בבוקר ידעתי שהוא לוקח אותה לבית חולים. 
ש. מי פותח את העסק.
ת. הוא ואני. לי יש מפתח של העסק. אני פתחת את העסק", פ' עמ' 8 ש' 14-20. 
ראה גם עדות המעביד, פ' עמ' 2 ש' 15-16, פ' עמ' 4 ש' 14-16.
יתרה מזאת, התובע לא טען שמישהו מטעם הנתבעת ביקש ממנו לעבוד ללא משקפי מגן בניגוד להנחיות , אלא שרצה לעבוד. וכפי שראינו לעיל , התובע אישר שהוא עובד בכיר וכשהבעלים של הנתבעת לא היה, הוא היה אחראי במקומו. (ראו: פרוטוקול דיון מיום 5.10.2021, עמ' 6, ש' 16-17) מכאן, שסביר להניח שמעמדו בנתבעת 1 אפשר לו לחכות עם המשך העבודה עד להגעת משקפי המגן. 
28. כמו כן, התובע הודה שהיה בכוחו לקחת את משקפי המגן של אחד העובדים האחרים, אך הוא בחר שלא לעשות כן בטענה שלכל עובד יש את הכלים שלו. (ראו: שם, ש' 13) מובן שלכל עובד יש ציוד לשימושו האישי, אולם ככל שהיה הכרח לנקות את ראש המנוע ולא ניתן היה להמתין להגעת המשקפיים, הגיוני להשאיל ציוד מעובד אחר ולא לבצע את העבודה ללא ההגנה הדרושה. במיוחד נכונים הדברים שאין מדובר בציוד מגן שנמצא נעול בארונית כשרק לאותו עובד מפתחות, כך העיד המעביד לגבי מיקום משקפי המגן שלו:
" ש. באותו יום המשקפיים שלך היו ללא שימוש.
ת.  נכון", פ' עמ' 5 ש' 11-12.
ובהמשך:
" היכן המשקפיים שלך היו.
ת. על מכונת הריתוך. 
ש. אתה תולה אותם.
ת. אני שם אותם על מכונת הריתוך וכולם יודעים שהמשקפיים שלי שם, גם סאמר וגם מחמוד.
ש. אתה לא תכעס עם מחמוד יעשה בהם שימוש.
ת. אני לא אכעס", פ' עמ' 5 ש' 18-23. 
כך, גם, אם התובע היה ממתין למעביד שיחזור למקום העבודה עם משקפי המגן שרכש כפי שהעיד המעביד לא היה קורה דבר לעובד :
" ש. תסכים שסאמר יכול היה לחכות עד שתחזור מזבולון תביא לו את המשקפיים ויתחיל לעובד, אתה לא תעשה לו שום דבר.
ת. נכון.
ש. לא היית מפטר אותו אם היה ממתין.
ת. בטח שלא.  הייתי בזבולון אולי שעתיים.
ש. הוא החליט לעבוד ולא להמתין עד שתחזור עם המשקפיים החדשים.
ת. נכון. הוא המשיך לעבוד" פ' עמ' 4 ש' 21-27.
לא שוכנעתי שהייתה מניעה אמיתית לעשות שימוש במשקפי המגן של המעביד שהיו נגישים לשימוש וזאת לפחות עד חזרתו של המעביד לעבודה עם המשקפיים החדשים שרכש או להמתין לשובו של המעביד לעבודה ובמיוחד נכונים דברים אלו לאור היחס המיוחד שזכה לו התובע מהמעביד אשר ראה בתובע אחראי לעסק כאשר הוא לא נמצא בעסק או בארץ, ראה למשל עדות המעביד פ' עמ' 3 ש' 16-18, פ' עמ' 4 ש' 33 ועוד, לרבות בעדות התובע שצוטטה לעיל, וכן עדות התובע:
" ש. אם נניח אתה מחליט שאתה לא עובד עד שמגיע מחול ומביא לך את המשקפיים, היה קורה משהו. מהיכרותך את מחול בתור מי שעבד איתו 13 שנה.
ת. לא יודע. 
ש. אתה חושב שהיה עושה לך משהו.
ת. לא יודע.
ש. כשהוא נמצא בחול, מי מחליט מה עושים ואיך עובדים.
ת. אני", פ' עמ' 8 ש' 21-27.
לכן, יש לקבוע כי לתובע אשם תורם לקרות האירוע.
29. יחד עם זאת, ידוע כי ההלכה הפסוקה קובעת שלא בנקל יזדרז ביהמ"ש להטיל אשר תורם על עובד שנפגע במהלך ביצוע עבודתו. (ראו: ע"א 1062/15 והבי נ' כמאל (10.5.2016)) שכן לרוב, למעביד יש את הידע והאמצעים למזער סיכונים. לפיכך, בהשוואה לעובד, המעביד הוא "מונע הנזק הטוב והזול". (ראו: ע"א 7895/08 קלינה אליעזר נ' מוחמד יאסין (31.8.2011))
30. נוסף על כך, נקבע כי "עובד העושה עבודה מסוכנת למען מעבידו, אינו נותן את דעתו תמיד רק על בטחונו האישי שלו. אין זו ממידת הסבירות לדרוש ממנו שינהג כן, ולבוא אליו בטענה שאילו עשה הכל כדי להישמר לנפשו, היתה הסכנה חדלה להיות סכנה." (ראו גם: ע"א 5/65 המוסד לביטוח לאומי נ' שירותי נמל מאוחדים בע"מ ואח' (30.9.1965))
31. אך מאידך, נקבע שאשם תורם של עובד יוטל במקרים ברורים, שבהם אשמו של העובד כגורם לתאונה בולט לעין. כך למשל באו הדברים לידי ביטוי בע"א 7895/08 קלינה אליעזר ובניו הנדסה תכנון וביצוע נ' מוחמד יאסין:
"... נוכח זאת, ראוי להטיל אחריות בגין רשלנות תורמת על עובד, רק אם הוא נטל סיכון בלתי מחושב וממשי, כתוצאה מהחלטתו החופשית, ואותו סיכון הוא זה אשר גרם לנזק (שם, בעמ' 528). ודוק, עלינו לבחון כל מקרה ונסיבותיו. מקום שנמצא שהעובד סטה באופן ממשי מרמת הזהירות הנדרשת, כך שחטא ברשלנות של ממש, כי אז תוטל עליו אחריות בגין רשלנות תורמת (ראו והשוו: עניין יצחק, בעמ' 81)".   
32. המקרה הנדון משקף, סטייה ניכרת של העובד מנורמת העבודה שהייתה נהוגה במקום העבודה שעבודת ניקוי ראשי המנוע תעשה תמיד עם משקפי מגן כפי שנעשתה בפועל כל השנים, ובמיוחד כאשר מדובר בעובד מיומן, המחליף את המעביד בעסק כל אימת שזה אינו נמצא בעסק לרבות באופן סידור העבודה היומי, לאור כל האמור, אני מעמיד את האשם התורם שיש לייחס לתובע על 25%. 
הנכות הרפואית
33. מומחה מטעם ביהמ"ש קבע  כי לתובע נותרה נכות רפואית של 15% בשל הירידה בכושר הראיה בעין ימין וציין כי לתובע לא נותרה כל נכות כתוצאה מהיובש שטופל. כמו כן, הסכים המומחה עם החלטת וועדת המל"ל שקבעה שיש להפעיל את תקנה 15 לתקנות המל"ל בשליש. לפיכך, קבע המומחה כי לתובע נותרה נכות צמיתה בשיעור של 20% וכן כי נכותו הזמנית של התובע הייתה בשיעור של 100% בתקופת אי הכושר, למשך שלושה חודשים. חוות דעתו של המומחה לא נסתרה ובהתאם להלכה הפסוקה אני מקבל את חוות הדעת על קביעותיה וקובע כי לתובע נותרה נכות רפואית בשיעור של 15%. 
הנכות התפקודית
34. הצדדים חלוקים כאמור בשאלת שיעור הנכות התפקודית. בעוד שהתובע סבר שנכותו הרפואית עומדת על 25% לפחות, הנתבעות סברו כי לא נותרה לתובע נכות תפקודית כלל. 
לפני גם קביעת המומחה שמצא לנכון להוסיף לתובע 1/3 משיעור נכותו מכוח תק' 15 לתק' המל"ל.
35. התובע אישר שכיום הוא שב למשרה מלאה ועובד בחלוקת סחורה לחנויות. לדבריו, "מחודש 06/2019 ועקב מצבו הכלכלי אשר הורע באופן משמעותי, לא הייתה בפני התובע כל ברירה אלא ולבוא על עצמו (הטעות במקור – ב'ב') ולהתגבר על מוגבלותיו וכאביו ולעבוד שעות נוספות ומשמרות..." (ראו: סעיף 57 לסיכומי התובע) 
36. מכאן, שלמרות הפגיעה שנגרמה לו, התובע עצמו מאשר שהוא הצליח להתגבר על מצבו הרפואי ולחזור לעבוד במשרה מלאה הכוללת שעות נוספות שאין ספק שמצריכה ראייה. יתרה מזאת, התובע נחקר לגבי רישיון הנהיגה ונהיגתו והעיד בעניין זה כי בפועל  הוא מרכיב משקפיים בעת הנהיגה ומלבד כאבים יש לו יכולת ראיה :  
"ש. כשאתה משתמש במשקפיים אין לך בעיה לנהוג.
ת. אני לא מסוכן. יש לי כאבים בעין אבל יש לי יכולת ראיה" , פ' עמ '9 ש' 32-33.
37. במסגרת ההלכה הפסוקה נקבע זה מכבר כי "פגיעה בעין עלולה לגרום אי-נוחות וצער, שבוודאי צריכים להתבטא בפסיקת סכום נאות בגין כאב וסבל. אולם מי שנפגע חלקית בעין אחת אינו מפסיד את כושר הראייה, ואם אינו עוסק במקצוע יוצא דופן המצריך ראייה טובה במיוחד, כמעט שלא ניתן להוכיח לגביו פגיעה פונקציונלית, הפוגעת באופן משמעותי בכושר ההשתכרות." (ראו: ע"א 354/79 מעין נ' ממרם (16.10.1980))
38. קביעה זו בעניין נכות תפקודית הנגרמת כתוצאה מפגיעה בעין אחת, מתיישבת עם העובדה שהתובע חזר לעבודה במשרה מלאה. 
39. יחד עם זאת, אני מוכן לקבל את טענת התובע בעניין הפגיעה ביכולתו לעבוד כמכונאי העוסק בניקוי ראשי מנוע, שכן מדובר בעבודה המצריכה מהעוסק בה ראייה טובה במיוחד. לפיכך, גם אם עלה בידו של התובע למצוא עבודה ההולמת את מגבלותיו, הרי שלא ניתן להתעלם מכך שקיימת מגבלה בהיקף העבודות שיהיה מסוגל להן, נוכח הקושי שיש לו בעבודות המצריכות ראייה טובה במיוחד. 
40. לפיכך, אני מעריך את שיעור נכותו התפקודית של התובע בשיעור נכותו הרפואית  -15%. 
ראשי נזק
הפסד השתכרות לעבר
41. שכרו הממוצע של התובע לעבר עמד על 5800 ₪. בהצמדה להיום – 6150 ₪. התובע נעדר מהעבודה לתקופה של 19 חודשים לטענתו ממועד התאונה ועד ליום 30.5.18. המומחה העריך כי מתוך אותם 19 חודשים, התובע היה באי כושר של 100% למשך שלושה חודשים. התובע פוטר ביום 17.12.2017 , כעולה מנספח ת/7 לתצהיר התובע (מכתב הפיטורין), הפיטורין נעשו לאחר היעדרות של שנה מהעבודה ולאחר בקשת התובע ואי יכולתו לחזור לאותה עבודה .  בנסיבות אלו, לא הייתה כל מניעה מצד התובע להקטין נזקיו ולמצוא מקום עבודה המתאים למגבלותיו כפי שאכן עשה בפועל החל מחודש 6/18 כשהחל לעבוד 4 שעות ביום עד לחודש 5/19 ומחודש 6/19 החל לעבוד במשרה מלאה לרבות שעות נוספות (ראה כמפורט בתצהיר התובע) לפיכך, הפסדי ההשתכרות לעבר יעשו ל-3 תקופות:
ממועד התאונה ועד חודש 12/17 – 12 חודשים סכום של: 6150 ₪ x 12 = 73,800 ₪ 
מחודש 1/18 ועד 5/19 בהיקף של חצי משרה : סכום של : 6,150 ₪ X 50%X 17= 52,275 ₪ 
ממועד תחיל העבודה במשרה מלאה 6/19 ועד היום לפי שיעור נכותו התפקודית:







6,150 ₪ X 15% X 36 = 33,210 ₪ סה"כ הפסדי עבר- 159,285 ₪ 

הפסד השתכרות לעתיד 
42. הבעלים של הנתבעת העיד כי לולא היה תובע נפגע והיה ממשיך לעבוד בנתבעת, היה משולם לו שכר שנע בין 9000-10000 ₪ נטו. (ראו: פרוטוקול דיון מיום 5.10.2021, עמ' 3, ש' 16-18) אני מקבל את עדות הבעלים של הנתבעת בהקשר זה וקובע כי שכר הבסיס יעמוד על בסיס השכר בחישובי התובע כאמור בסיכומיו קרי, השכר הממוצע במשק נכון להיום 11,784 ₪ , ראה ס' 67 לסיכומי התובע.
43. התובע יליד 25.3.1986, במועד התאונה 8.11.2016 היה התובע בן 30 ו-8 חודשים. כיום התובע בן 36 וחודשיים. התובע עבד כשכיר לאורך השנים ולכן צפוי היה לצאת לגמלאות בגיל 67. 
לפיכך, החישוב יהיה כדלקמן:
11,784 ₪ X 15% X 242.51= 428,766 ₪ (מעוגל)
הפסדי פנסיה ותנאים סוציאליים:
44. על פי ההלכה הנוהגת:588,051 ₪ x 12.5% = 73,506 ₪
עזרת הזולת לעבר ולעתיד
45. התובע טען כי כתוצאה מהתאונה הוא נאלץ להשתמש תקופה ארוכה בבני משפחתו לצורך קבלת עזרה בביצוע פעולות משק הבית וכן בביצוע פעולות בסיסיות כגון: הלבשה, הנעלה ועוד. התובע לא הוכיח את היקף הסיוע לו נזקק מבני משפחתו, אולם מאחר שכאמור קבעתי שהתובע היה באי כושר במשך 12 חודשים כשמתוכם לפחות אי כושר בשיעור של 100% וכן מאחר שהתובע היה מאושפז בביה"ח פעמיים למשך 12 יום (סה"כ), ובשים לב למהות הפגיעה, אני סבור שיש לפסוק לו פיצוי גלובאלי עבור רכיב זה  בסכום של 20,000 ₪. 
הוצאות נסיעה והוצאות רפואיות:
46. על בסיס הקבלות שהוגשו והערכה כללית, אני מעמיד ראש נזק זה על סכום של 5000 ₪.
כאב וסבל
47. על בסיס נכות רפואית של 15% ו-12 ימי אשפוז, אני מעמיד ראש נזק זה על סכום של  – 68,000 ₪ .
48. סיכום ראשי הנזק: סעיפים 41-47, מביא לסך של 754,557 ₪. 
49. ניכויים: מסכום הפיצוי שלעיל יש לנכות אשם תורם בשיעור 25% ולאחר מכן לנכות תגמולי מל"ל בסכום 475,022 ₪, בהתאם לחוות הדעת האקטוארית שהגישו הנתבעות ביום 19.9.2021 . היתרה,   סכום של 90,896 ₪ (מעוגל), תשולם תוך 30 יום מהיום בצירוף החזר אגרה, הוצאות מומחים משוערכים למועד פסק הדין, ושכ"ט עו"ד (20%) + מע"מ בהתאם. 
5129371
50. 54678313המזכירות תעביר את פסק הדין לצדדים ותסגור את התיק. 
ניתן היום, כ"ב אייר תשפ"ב, 23 מאי 2022, בהעדר הצדדים.      
בעניין עריכה ושינויים במסמכי פסיקה, חקיקה ועוד באתר נבו – הקש כאן
בן ציון ברגר 54678313-/

